Drogaziun federala

Da Flurin Spescha

Ils plevons sursilvans han bain vesì endretg, cura ch'els han vesì enten leger il mandat da rogaziun da la Regenza grischuna ch'i sa tractava qua d'in veritabel engion d'etichetta. Sut il pretext da la Rogaziun federala ha il stadi empruvà en moda subtilissima d'intoxicar la dignitad ecclesiastica. Las consequenzas fissan stadas fatalas. Ins avess prendì la ristga ch'ina gronda part da las cartentas e dals cartents fiss crudada giu dal tschep – enivrada d'ina tschantscha giu da chanzla ch'avess provocà ina toxicomania generala.
En la chasa da Dieus – nua che regia pli ch'insanua auter il dictum: quod scripsi scripsi – na dastgan vocals e consonants mai vegnir transsubstanziads senza che Roma haja in pled en il chapitel. 
Qua ha la Regenza agì en moda dal tuttafatg irresponsabla. Ins mo s'imagineschia co ch'il cumin da cartents fiss sortì da la baselgia quel di da la Rogaziun federala. Cun in virivari fonoenigmatic tranter las ureglias ch'i mo avess buglì da la lavada.
La dependenza fiss stada perfetga. Il pled statal giu da la scantschala avess manà ad ina desorientaziun totala. Anc mai n'avessan ils cristifidaivels dudì en baselgia ina tala verva – e nagliur dador baselgia na l'avessan els pli chattada – ni en ils cudeschs da lur poets, ni en las cartas da menu da lur ustarias, ni en il radio, ni en scola.
La dependenza fiss stada integrala. E la Regenza – gia daditg sin il precint da la liberalisaziun sfranada – avess finalmain gì in motiv per distribuir a l'engronda e sin basa legala la droga tranter tut quels ch'eran vegnids infixads cun ella a chaschun da la rogaziun federala.
Ch'ina tala droga attatga sco emprim il tscharvè sa oramai era mes bov. Il center linguistic da giuven e vegl vegn immediat absorbà da la substanza nuschaivla. Ins avess en curt temp vesì per las streglias e giassas sursilvanas da quels che fissan currids sco fol idiots suenter in pèr grams "metatesa", "monotong" u "negaziun dubla" – per menziunar mo las pli destructivas.
Ed il stadi avess gì tutta bregia d'integrar tut quels malspiertads en in program statal da distribuziun d'alluzinogens ed auters tissis.
"Giuvens e vegls – senza drogas", han ditg ils plevons sursilvans cun persvasiun cardinalica ed han qua tras preservà la Surselva d'ina inundaziun ch'avess najentà giuven e vegl en il diluvi d'ina Babilonia mai vesida – decretada si da Cuira cun in attest dal medi.
Dieus saja rugà!